Evald Tipneri karikavõistlustel pääsesid järgmisse ringi Maardu Linnameeskond, FC Järva-Jaani ning JK Narva Trans, kes suutsid 1/16-finaalides oma favoriidikoormat kanda.

Esiliiga liider Maardu Linnameeskond võõrustas JK Sillamäe Kalevit (II liiga), kes alistati Vladislav Ogorodniku, Vitali Gussevi, Nikita Brõlini ja Deniss Malovi tabamustest 4:0. III liigas mängiv Järva-Jaani meeskond oli kodus 5:0 parem aste madalamal pallivast FC Äksi Wolvesist, kui väravad said kirja Maidu Jamnes, Arto Saar, Taavi Parts, Uku Pilv ja Raido Vespere, vahendab jalgpall.ee.

Premium liiga meeskond Narva Trans oli võõrsil kindlalt parem SK Kadrinast (III liiga), kes alistati 7:0. Kübaratriki said kirja nii Dmitri Prošin kui ka Eduard Golovljov, ühe tabamuse lisas Arber Basha.

Järgmised 1/16-finaalid peetakse kolmapäeva õhtul, kui vastamisi lähevad Viimsi JK II (III liiga) – Kohtla-Järve JK Järve (ELB), Pärnu JK Poseidon – JK Tabasalu (mõlemad II liiga) ja FC Zenit Tallinn – FC Kose (mõlemad III liiga), kui avaviled kõlavad kell 18.30. Päeva viimases mängus, mis algab kell 19, võõrustab esiliiga meeskond Tartu JK Welco Tallinnast külla sõitvat Premium liiga tiimi FCI Levadiat.

Viimane 1/8-finalist selgub neljapäeva õhtul, kui kell 19.45 lähevad vastamisi Tallinna JK Piraaja (II liiga) – Jõgeva SK Noorus-96 (II liiga).

1/8-finaalpaarid loositakse Eesti Jalgpalli Liidu konverentsikeskuses reedel, 24. augustil kell 11.